<classify> SERIKALI ya Tanzania kupitia Wizara ya Mambo ya Nje na Ushirikiano wa Afrika Mashariki, imelaani matukio mawili ya mauaji ya kutumia risasi yaliyotokea nchini Marekani hivi karibuni.Taarifa kwa vyombo vya habari iiyotumwa jana na Kitengo cha Mawasiliano cha Wizara hiyo ilisema kuwa mauaji katika tukio la kwanza yalitokea huko EL Paso, Texas na kusababisha vifo vya watu 20 na kujeruhi wengine 26. Kwa mujibu wa taarifa hiyo, tukio jingine la mauaji nchini humo lilitokea Agosti 4 mwaka huu katika Mji wa Ohio na kusababisha vifo vya watu wanne. Kutokana na mauaji hayo, Serikali ilisema kuwa inaungana na Serikali ya Marekani na wananchi wa Marekani kulaani matukio hayo. Tanzania ilisema kuwa ina imani kuwa vyombo vya ulinzi na usalama vya Marekani vitachukua hatua madhubuti ya kuzuia matukio kama hayo yasitokee tena.  <topic>: KITAIFA 